S-539/2011

Mál þetta, sem dómtekið var 15. júní 2011, er höfðað með ákæru lögreglustjórans á Suðurnesjum, útgefinni 16. maí 2011, á hendur R-x-x J-x-x S-x-x, kt. 000000-0000, Vesturgötu 13, Reykjanesbæ „Fyrir líkamsárás, með því að hafa, sunnudaginn 20. júní 2010, fyrir utan skemmtistaðinn Top of the Rock á Grænásbraut 920, Reykjanesbæ, slegið A, kt. 000000-0000 einu höggi með spýtu í vinstri síðu hans en A reyndi að verjast högginu með því að bera fyrir sig hægri hendi. Afleiðingar árásarinnar voru þær að A hlaut yfirborðsáverka á vinstri síðu, stórt mar og skrámur á húðinni en einnig hruflaðist af nærkjúku löngutangar á hægri hendi hans.

Telst þessi háttsemi varða við 2. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. laga nr. 82/1998.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gerir T-kk-nf H-kk-nf S-kk-nf, hdl. bótakröfu fyrir hönd A, kt. 000000-0000 á hendur ákærða. Þess er krafist að ákærði greiði/verði dæmdur til að greiða kæranda skaða- og miskabætur að fjárhæð kr. 1.559.603,- ásamt vöxtum samkvæmt 8. gr. laga um vexti og verðtyggingu nr. 38/2001 af þeirri upphæð frá 20. júní 2010, en dráttarvaxta (sic.) skv. 9. gr., sbr. 6. gr. laganna frá því að mánuður er liðinn frá dagsetningu bótakröfunnar til greiðsludags.“

Við þingfestingu málsins var af hálfu brotaþola fallið frá kröfu um bætur vegna sjúkrakostnaðar og þjáninga og þá væri miskabótakrafan lækkuð í 100.000 krónur ásamt kostnaði við að halda kröfunni fram að fjárhæð 50.000 krónur. Samtals væri því krafist bóta að fjárhæð 150.000 krónur.

Um málavaxtalýsingu er skírskotað til ákæru.

Ákærði játaði brot sitt skýlaust fyrir dóminum eins og því er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og er brot ákærða rétt heimfært til refsiákvæða í ákærunni.

Ákærði, sem er fæddur 1986, hefur samkvæmt framlögðu sakavottorði ekki áður sætt refsingu.

Við ákvörðun refsingar er litið til játningar ákærða og þess að hann hefur ekki áður sætt refsingu. Á hinn bóginn ber að líta til þess að árás ákærða var ófyrirleitin og án mikils tilefnis. Þá er litið til þess að ákærði beitti barefli við árás sína. Með vísan til framangreinds þykir refsing ákærða hæfilega ákveðin 30 daga fangelsi. Þar sem ákærði hefur ekki áður sætt refsingu þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Við þingfestingu málsins viðurkenndi ákærði bótaskyldu sína og samþykkti að greiða endanlega bótafjárhæð brotaþola. Með vísan til framangreinds er ákærði dæmdur til að greiða brotaþola 150.000 krónur með vöxtum eins og nánar greinir í dómsorði.

Loks er ákærða gert að greiða 92.550 krónur í sakarkostnað, þ.m.t. þóknun skipaðs verjanda síns, Á-kk-ef J-kk-ef hrl., sem þykir hæfilega ákveðin 75.300 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, R-x-x J-x-x S-x-x, sæti fangelsi í 30 daga, en fullnustu refsingarinnar er frestað og skal hún falla niður að liðnum tveimur árum frá birtingu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði greiði brotaþola, A, 150.000 krónur í skaðabætur með vöxtum samkvæmt 8. gr. laga nr. 38/2001 um vexti og verðtryggingu af 100.000 krónum frá 20. júní 2010 til 16. apríl 2011, en með dráttarvöxtum samkvæmt 1. mgr. 6. gr., sbr. 9. gr., sömu laga af 150.000 krónum frá þeim degi til greiðsludags.

Ákærði greiði 92.550 krónur í sakarkostnað, þ.m.t. þóknun skipaðs verjanda síns, Á-kk-ef J-kk-ef hrl., 75.300 krónur.

R-kvk-nf B-kvk-nf

Rétt endurrit staðfestir.

Héraðsdómi Reykjaness 29.06.2011.